钦定古今图书集成/历象汇编/庶征典/第024卷 > 群书备考 > 《救日论》刘敞
## 钦定古今图书集成/历象汇编/庶征典/第024卷 > 群书备考 > 《救日论》刘敞

《春秋左氏传》曰：“二至二分，日有蚀之，不为灾。”又曰：“非
正阳之月不鼓。”臣以为过矣。夫圣王所甚畏而事者，
莫如天，天神之最著而明者莫如日。日者，众阳之宗，
人君之表也。日有蚀之，天子则伐鼓于社，诸侯则伐
鼓于朝，非慕为迂阔而涂民耳目也。明其阴侵阳，柔
乘刚，臣蔽君，妻陵夫，逆德之渐不可长也。如是则奚
救奚不救？奚畏奚不畏哉？丘明之言，使谀臣依以谄
其君，邪臣资以固其身，臣请辨之。幽王之诗曰：“十月
之交，朔日辛卯，日有蚀之，亦孔之丑。”周之十月，则二
分已，安在其不为灾者与？《夏书》曰：“乃季秋月朔，辰弗
集于房，瞽奏鼓，啬夫驰，庶人走。”夏之季秋，非正阳也，
安在其不鼓者与？由此观之，日蚀之“必可畏，必当救
也，无所疑矣。”夫谄谀奸邪之臣，出则朋党比周以遂
其私，入则诐伪欺罔以济其欲，固日夜无须臾之间，
唯恐君之觉己也。日有蚀之，是将喜焉，庸肯斥言灾
异以儆于上哉？是以或至于陵夷而犹不寤，鲁季孙
汉张禹是也。昔者季孙意如之专，鲁知日蚀之为伤
其君而不忧也，卒逐昭公。张禹之仕汉，知日蚀之为
害国而不告也，卒成王氏。呜呼！变所从来微矣，为人
上者，可不察哉！可不察哉